ລາວ ຈັດການ​ສອບ​ເສັງ​ລະດັບ​ຊາດ ​ເພື່ອ​ສ້າງ​ໂອກາດ​ດ້ານ​ການ​ສຶກສາ​ທີ່​ດີ​ໃຫ້​​ບັນດາ​ນັກຮຽນ​ເກັ່ງ
ທ່ານ​ນາງ​ສີ​ສຸກ ວົງ​ວິຈິດ ຫົວໜ້າ​ກົມ​ສາມັນ​ສຶກສາ ກ່າວວ່າ ນະ​ໂຍບາຍ​ພິ​ເສດ​ໃຫ້​ບຸລິມະ​ສິດ​ແກ່​ນັກຮຽນເກັ່ງ​ ທີ່​ໄດ້ອັນ​ດັບທີ 1, 2 ​ແລະ 3 ​ແມ່ນ​ຈະ​ໄດ້​ເຂົ້າ​ຮຽນ ​ເລືອກ​ຮຽນ​ຄະນະ ວິຊາ​ທີ່​ຕົນເອງ​ມັກ.
ທາງການລາວ ຈັດການສອບເສັງລະດັບຊາດສຳລັບຮັບນັກຮຽນໃນລະດັບມັດທະຍົມຕົ້ນກັບມັດທະຍົມປາຍ ຈາກທົ່ວປະເທດ ດ້ວຍເປົ້າໝາຍເພື່ອສ້າງໂອກາດດ້ານການສຶກສາທີ່ດີໃຫ້ກັບບັນດານັກຮຽນເກັ່ງ ຊົງຣິດ ໂພນເງິນ ມີລາຍງານຈາກບາງກອກ ທ່ານນາງສີສຸກ ວົງວິຈິດ ຫົວໜ້າກົມສາມັນສຶກສາ ກະຊວງສຶກສາທິການແລະກິລາ ຢືນຢັນ ວ່າການຈັດການສອບເສັງລະດັບຊາດສຳລັບຮັບນັກຮຽນເກັ່ງ ໃນລະດັບມັດທະ ຍົມປີທີ 4 ແລະມັດທະຍົມປີທີ 7 ເມື່ອທ້າຍເດືອນເມສາ 2018 ທີ່ຜ່ານມາ ມີເປົ້າໝາຍ ເພື່ອເປັນການສ້າງໂອກາດດ້ານການສຶກສາ ທີ່ດີໃຫ້ບັນດານັກຮຽນທີ່ສອບເສັງໄດ້ອັນດັບ 1, 2 ແລະ 3 ໃນ 4 ວິຊາ ຄືວິຊາພາສາລາວແລະວັນນະຄະດີ ວິຊາຄະນິດສາດ ວິຊາຟິຊິກ ສາດ ແລະວິຊາເຄມີສາດ ດ້ວຍການໃຫ້ທຶນສະໜັບສະໜຸນການສຶກສາຕໍ່ໃນໂຮງຮຽນ ພອນສະຫວັນ ແລະມະຫາວິທະຍາໄລຕ່າງໆໃນລາວ ຮວມເຖິງທຶນການສຶກສາຕໍ່ທີ່ ຫວຽດນາມດ້ວຍ ດັ່ງທີ່ທ່ານນາງສີສຸກ ໄດ້ໃຫ້ການຢືນຢັນວ່າ: ໂດຍການສອບເສັງນັກຮຽນເກັ່ງໃນຄັ້ງນີ້ ມີນັກຮຽນເຂົ້າຮ່ວມການແຂ່ງຂັນໝົດ 144 ຄົນ ຈາກທົ່ວປະເທດ ແບ່ງເປັນນັກຮຽນ ຊັ້ນມັດທະຍົມປີທີ 4 ຈຳນວນ 72 ຄົນ ແລະຊັ້ນມັດ ທະຍົມ ປີທີ 7 ຈຳນວນ 72 ຄົນ ໂດຍນັກຮຽນເກັ່ງທີ່ເສັງໄດ້ອັນດັບ 1, 2 ແລະ 3 ໃນແຕ່ ລະວິຊາກໍຈະໄດ້ຮັບເງິນ 10 ລ້ານກີບ, 8 ລ້ານກີບ ແລະ 6 ລ້ານກີບ ພ້ອມດ້ວຍຫຼຽນຄຳ ຫຼຽນເງິນ ຫຼຽນທອງ ຕາມຄຳດັບ ແຕ່ຢ່າງໃດກໍຕາມ ມາດຕະຖານການຮຽນ-ການສອນທີ່ມີລະດັບແຕກໂຕນກັຍລະຫວ່າງ ເມືອງກັບຊົນນະບົດ ກໍນັບເປັນປັດໄຈສຳຄັນທີ່ເຮັດໃຫ້ໂອກາດດ້ານການສຶກສາ ບໍ່ເທົ່າ ທຽມກັນລະຫວ່າງເຍົາວະຊົນຢູ່ໃນເມືອງກັບຊົນນະບົດ ຊຶ່ງຮວມເຖິງປັນຫາຄຸນນະພາບ ຕ່ຳຂອງບັນດາຄູ-ອາຈານສ່ວນໃຫຍ່ຂອງລາວໃນປັດຈຸບັນນີ້ດ້ວຍ ໂດຍມີສາເຫດມາ ຈາກວິທີການຄັດເລືອກທີ່ບໍ່ໄດ້ມາດຕະຖານ ເພາະວ່າການຄັດເລືອກຄູໃນໄລຍະຜ່ານມາ ໄດ້ໃຫ້ຄວາມສຳຄັນ ກັບສະພາບຮ່າງກາຍຫຼາຍກວ່າຄວາມຮູ້-ຄວາມສາມາດຂອງຄູ ເຮັດໃຫ້ໄດ້ຄູໂຕໃຫຍ່ ແຕ່ບໍ່ມີຄວາມຮູ້-ຄວາມສາມາດໃນການສອນ ທັງຍັງເຮັດໃຫ້ ນັກຮຽນທີ່ຈົບການສຶກສາອອກມາຢ່າງບໍ່ມີຄຸນນະພາບອີກດ້ວຍ ປັດຈຸບັນ ກະຊວງສຶກສາທິການຄູ-ອາຈານທັງໝົດ 18,000 ກວ່າຄົນທົ່ວປະເທດ ແລະໃນປີ 2018 ນີ້ ລັດຖະບານລາວກໍອະນຸຍາດ ໃຫ້ສາມາດຮັບຄູໃໝ່ ບໍ່ໃຫ້ເກີນ 1,800 ຄົນ ເທົ່ານັ້ນ ດ້ວຍເຫດນີ້ ຈຶ່ງເຮັດໃຫ້ ໂຮງຮຽນໃນເຂດຊົນນະບົດຫ່າງໄກ ຍັງຕ້ອງປະເຊີນກັບບັນຫາຂາດແຄນຄູສອນຕໍ່ໄປ ທາງດ້ານອົງການສະຫະປະຊາຊາດເພື່ອການພັດທະນາ (UNDP) ສຳນັກງານປະຈຳ ສປປ ລາວ ໄດ້ສະເໜີລາຍງານວ່າອັດຕາການເຂົ້າຮຽນຂອງເດັກອາຍຸ 3-5 ປີ ຢູ່ທີ່ 49 ເປີເຊັນ ສ່ວນການເຂົ້າຮຽນໃນລະດັບປະຖົມ ມັດທະຍົມຕົ້ນ ແລະມັດທະຍົມປາຍຢູ່ທີ່ 97 9 ເປີເຊັນ82 2 ເປີເຊັນ ແລະ47 8 ເປີເຊັນ ຕາມລຳດັບ ຫາກແຕ່ການພັດທະນາ ການສຶກສາໃນລາວ ຍັງຂາດຄຸນນະພາບ ໂດຍຈະເຫັນໄດ້ຈາກອັດຕາການຄ້າງຫ້ອງ ຮຽນລະດັບປະຖົມສຶກສາ ຍັງຢູ່ທີ່ລະດັບ 4 9 ເປີເຊັນ ສ່ວນບັນຫາຍາກຈົນ ກໍເຮັດໃຫ້ ເດັກນ້ອຍຕ້ອງປະການຮຽນ ໃນອັດຕາສະເຫຼ່ຍ 4 8 ເປີເຊັນ ຊຶ່ງຖືວ່າເປັນອັດຕາທີ່ສູງ ທີ່ສຸດໃນກຸ່ມອາຊຽນ ດ້ວຍກັນ ຍິ່ງໄປກວ່ານັ້ນ ດ້ວຍສະພາບຊີວິດການເປັນຢູ່ ທີ່ຍາກຈົນ ຂອງປະຊາຊົນລາວ ຂະນະທີ່ ພາກລັດຖະບານລາວ ກໍບໍ່ສາມາດຈະໃຫ້ການຊ່ອຍເຫຼືອໄດ້ເລຍນັ້ນ ກໍຍັງເຮັດໃຫ້ການປະລະການຮຽນຂອງເດັກນ້ອຍໃນລະດັບປະຖົມສຶກສາໃນເຂດຊົນນະບົດຂອງລາວນັ້ນ ມີອັດຕາສະເຫຼ່ຍສູງກວ່າ 20 ເປີເຊັນ ອີກດ້ວຍ